Steeds geen borgtog vir Pofadder-vrouLeon en Suretha Brits (Foto: Verskaf) Suretha Brits (30), weduwee van die vermoorde hotelier Leon Brits, is wéér borgtog geweier. Dit nadat sy teen ŉ uitspraak deur die landdroshof op Pofadder om haar nié op borgtog vry te laat nie, geappelleer het. Dié aansoek is Vrydag in die hooggeregshof in Kimberley aangehoor. Regter Lawrence Lever het Woensdag tydens die uitspraak gesê Brits kon nie voldoende buitengewone omstandighede voorhou oor waarom sy op borgtog vrygelaat moet word nie. Brits se regsverteenwoordiger, Sharon Erasmus, het Vrydag aangevoer dat Brits in belang van haar kinders op borgtog vrygelaat moet word. Volgens die prokureur trek die kinders, ŉ dogter (12) en tweelingseuns (10), emosioneel swaar en sal dit in belang van die gemeenskap wees dat die kinders by hul ma moet wees. Sy het ook aangevoer dat Brits nie ’n vlugrisiko inhou nie. Deon Nell, ’n kenner in strafreg, sê die erns van Brits se misdryf – moord met voorbedagte rade – en die staat se sterk saak teen haar het uiteindelik swaarder geweeg as haar persoonlike omstandighede. Die staat het vroeër aangevoer dat Brits met staatsgetuies ingemeng het en daarom onder geen omstandighede vrygelaat kan word nie. Volgens die staat het Brits haar vriendin, Lize-Marie Fouché, wat ’n staatsgetuie is, ontmoet nadat die polisie vir Brits instruksies gegee het om nie met enige van die staatsgetuies kontak te maak nie. Leon Brits is op 7 Oktober wreed vermoor waarna sy liggaam in die swembad van die egpaar se huis gegooi is. Brits het later op Leon se lyk in die swembad afgekom. Maroela Media het vroeër berig daar word beweer dat Brits derduisende rande betaal het om Leon te laat vermoor en glo ook die hele moord haarfyn beplan het. Dié inligting het uitgekom tydens die pleitooreenkoms wat Jacques van Vuuren (34) in Maart met die staat aangegaan het. Van Vuuren, Enrich Williams (34) en Amantle Bareki (24) is oorspronklik vir Leon se moord in hegtenis geneem. Brits is op 29 Maart ook in hegtenis geneem. Brits, Williams en Bareki sal na verwagting van 15 November tot 3 Desember in die hooggeregshof in Upington verhoor word.